作者:曹勳
標題:風流子
內容:中春膏雨歇，雕闌曉，最好海棠時。正新梢吐綠，萬苞凝露，暖鋪雲錦，香點胭脂。向枝上，緒風開秀色，桃李盡成蹊。朱唇暈酒，臉紅微透，翠紗輕卷，紅映豐肌。嚴宸風光主，臨賞處，玉殿麗日遲遲。天與造化西蜀，濃豔芳菲。待繡簾捲起，歡奉長樂，內梱多閒，同宴椒闈。須是對花滿酌，不醉無歸。